ברקלי באנקר

ברקלי לויד באנקר (באנגלית: Berkeley Lloyd Bunker; 12 באוגוסט 1906 – 21 בינואר 1999) היה איש עסקים ופוליטיקאי אמריקאי, שכיהן הן כחבר הסנאט של ארצות הברית במינוי זמני והן כחבר בית הנבחרים של ארצות הברית מטעם נבדה, במשך כהונה אחת, באמצע המאה ה-20.

 ביוגרפיה 
 ראשית חייו 
באנקר נולד ב-12 באוגוסט 1906 בעיירה סנט תומאס במחוז קלארק שבנבדה. הוא למד בבתי הספר הציבוריים ובשנת 1926 השלים את לימודיו התיכוניים בתיכון מחוז קלארק. בשנת 1934, לאחר שנישא ללוסיל וייטהאד, עבר להתגורר בלאס וגאס ונכנס לעסקי הצמיגים והנפט.

 קריירה פוליטית 
באנקר, חבר המפלגה הדמוקרטית, נבחר לאספה המחוקקת של נבדה בשנים 1936–1941. בשנת 1939 כיהן כיושב הראש של האספה.

 הסנאט של ארצות הברית 
כאשר הסנאטור קי פיטמן נפטר זמן קצר לאחר שנבחר מחדש ב־1940, נאבקו מועמדים רבים על הזכות להתמנות במקומו. ב־26 בנובמבר מינה המושל אדוארד קארוויל בהפתעה את באנקר כמחליפו – הן להשלמת כהונת הסנאט הקצרה שהסתיימה ב־3 בינואר 1941, והן לכהונה הבאה עד ינואר 1947. בפועל כיהן באנקר עד 6 בדצמבר 1942, עת נכנס לתפקיד מחליפו שנבחר בבחירות מיוחדות.

הסנאטור הצעיר, שנבחר ככל הנראה כמועמד פשרה – מפני ש"כפי שאמר אחד המשקיפים, איש לא כעס על ברקלי באנקר" – טען לימים שהיה "האדם המופתע ביותר במדינה", שכן לא ביקש בעצמו את המינוי. באנקר היה הראשון מדרום נבדה שכיהן בסנאט, וכן המורמוני הראשון מנבדה, שכיהן במשרה פדרלית.

בתקופת כהונתו בסנאט עורר כותרות כאשר האשים את חברת "בייסיק מגנזיום" בכך שקיבלה חוזה ממשלתי המבטיח לה רווחים מופרזים. עם זאת, באנקר הפסיד בבחירות המקדימות המיוחדות של 1942 למושל לשעבר ג'יימס סקרוגהאם.

 בית הנבחרים של ארצות הברית 
ב־1944 נבחר באנקר לבית הנבחרים מטעם מחוז הבחירה היחיד של נבדה, לאחר שניצח בפריימריז הדמוקרטיים את חבר הקונגרס המכהן , ולאחר מכן גבר בבחירות הכלליות על המועמד הרפובליקני, שחקן הקולנוע לשעבר רקס בל.

ב־1946 יזם הצעת חוק לכונן את בולדר סיטי כעירייה עצמאית ולהסיר ממנה את הפיקוח הפדרלי, אולם ההצעה נתקעה בוועדה ולא התקבלה.

 ניסיון נוסף לסנאט 
לאחר מותו של הסנאטור סקרוגהאם ב־1945, התפטר המושל קארוויל, על מנת שהסגן שלו, , ייכנס לתפקיד המושל וימנה אותו כסנאטור. באנקר, במקום להתמודד שוב לבית הנבחרים, בחר לאתגר את קארוויל עצמו בפריימריז הדמוקרטיים של 1946 – מה שכינה לימים "הטעות הגדולה ביותר בקריירה הפוליטית שלי". אמנם באנקר ניצח, אך בקרב רבים במפלגתו נחשב המעשה כבגידה פוליטית. העיתון Las Vegas Review-Journal תיאר זאת כ"פשע החמור של כפיות טובה פוליטית". על אף שצפו שינצח בקלות את הרפובליקני ג'ורג' מלון, הפיצול בקרב הדמוקרטים סייע למלון לנצח.

 קריירה מאוחרת 
לאחר עזיבתו את הפוליטיקה הארצית, עבד באנקר כמנהל מלון, ובהמשך הצטרף לאחיו בהקמת בית הלוויות "Bunker Brothers Mortuary". בשנת 1962 התמודד על תפקיד סגן מושל נבדה, אך הפסיד לרפובליקני פול לקסאלט, בין היתר בשל טינה שנשארה בקרב תומכי קארוויל על התבוסה שספג ב־1946.

 מותו 
אשתו הראשונה, לוסיל, נפטרה בשנת 1988. שנה לאחר מכן נישא בשנית לדלה לי. באנקר נפטר ב-21 בינואר 1999, ונקבר בבית העלמין Eden Vale Cemetery של משפחת באנקר.

במותו נחשב לסנאטור האחרון שנותר בחיים שכיהן בעת הכרזת המלחמה של ארצות הברית על יפן, שהובילה לכניסת המדינה למלחמת העולם השנייה. הוא היה גם האדם האחרון שחי ושכיהן בסנאט בתקופת נשיאותו של פרנקלין דלאנו רוזוולט. בית הספר היסודי Berkeley L. Bunker Elementary School בלאס וגאס נקרא על שמו.

 קישורים חיצוניים 



קטגוריה:אמריקאים ילידי נבדה
קטגוריה:חברי הסנאט של ארצות הברית מנבדה
קטגוריה:סנאטורים חברי המפלגה הדמוקרטית
קטגוריה:חברי בית הנבחרים של ארצות הברית מנבדה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אמריקאים שנולדו ב-1906
קטגוריה:אמריקאים שנפטרו ב-1999